b'\n_START_ARTICLE_\nSA Hille T\xc3\xa4navsuu V\xc3\xa4hiravifond\n_START_PARAGRAPH_\nSA Hille T\xc3\xa4navsuu V\xc3\xa4hiravifond "Kingitud elu" ehk V\xc3\xa4hiravifond "Kingitud elu" on Eesti esimene eraalgatuslik v\xc3\xa4hiravi toetusfond, mis toetab annetustest kogunevate vahenditega nende v\xc3\xa4hipatsientide ravi, kelle ravikulusid ei kompenseeri Eesti Haigekassa. _NEWLINE_V\xc3\xa4hiravifondi "Kingitud elu" asutasid 5. veebruaril 2014 ajakirjanikud Hille T\xc3\xa4navsuu ja Toivo T\xc3\xa4navsuu ning suhtekorraldaja Janek M\xc3\xa4ggi. _NEWLINE_Fondi n\xc3\xb5ukokku kuuluvad onkoloogid dr Peeter Padrik, dr Hele Everaus, dr Kristiina Ojamaa, dr Kadri Putnik ja dr Edward Laane, n\xc3\xa4itleja Rita R\xc3\xa4tsepp, ettev\xc3\xb5tja Erik Sakkov ja suhtekorraldaja Janek M\xc3\xa4ggi. Fondi juhatuse liige on Toivo T\xc3\xa4navsuu ja tegevjuht Katrin Kuusem\xc3\xa4e. _NEWLINE_Fondi missiooniks on toetada v\xc3\xa4hihaigeid, kelle ravi ei rahasta Eesti Haigekassa. Fond toetab t\xc3\xb5endusp\xc3\xb5hist ja igale konkreetsele patsiendile raviarsti poolt ametlikult n\xc3\xa4idustatud medikamentoosset kasvajavastast ravi. _NEWLINE_Samuti soovib fond propageerida heategevust kui elustiili ehk "ravida" ka Eesti \xc3\xbchiskonda.\n_START_SECTION_\nToetuse taotlemise v\xc3\xb5imalustest\n_START_PARAGRAPH_\nFondilt on v\xc3\xb5imalik abi taotleda neil patsientidel, kes vajavad onkoloogilist ravi, mida ei rahasta haigekassa, ning kellel on selge kirjalikus vormis kinnitus oma raviarstilt selle ravi kohta. Toetust taotleb patsient koos oma raviarstiga.  _NEWLINE_Fondi n\xc3\xb5ukogu hindab taotluste vastavust fondi p\xc3\xb5hilistele toetamise kriteeriumitele. T\xc3\xa4htis on, et tegu oleks onkoloogilise ja patsiendile n\xc3\xa4idustatud raviga, mida haigekassa ei rahasta, kuid mille osas on raviarstilt selge suunis. Raviarst v\xc3\xb5tab vastutuse selles osas, millist ravi ja millises mahus tema patsient vajab. Reeglina ei anna fond ravisuuniseid, vaid tegeleb ainult ravi rahastamisv\xc3\xb5imaluste otsimise ja pakkumisega fondile laekunud annetuste piires. _NEWLINE_Toetus v\xc3\xa4ljastatakse vaid juhul, kui fondi on kogunenud selleks piisavalt annetusi. Igal abitaotlejal on v\xc3\xb5imalik oma ravi v\xc3\xb5imaluste piires ka ise finantseerida.\n_START_SECTION_\nTegevuse tulemused\n_START_PARAGRAPH_\nEsimese viie tegevusaasta jooksul on fondist abi saanud ligi 550 inimest. Selle aja jooksul on fond kogunud annetustena \xc3\xbcle 5,5 miljoni euro. _NEWLINE_2014. aastal kaasas "Kingitud elu" v\xc3\xa4hipatsientide ravisse peamiselt annetustena \xc3\xbcle 230 000 euro ning toetas 11 eestimaalase v\xc3\xa4hiravi summas \xc3\xbcle 76 000 euro._NEWLINE_2015. aastal kasvas fondi tegevus oluliselt. Aasta jooksul koguti annetustena ligi 635 000 eurot ning toetati 50 v\xc3\xa4hihaige ravi. V\xc3\xa4hiravisse panustati eraannetusi kokku ligi 470 000 euro ulatuses._NEWLINE_2016. aastal toetas "Kingitud elu" fond ligi 50 inimese ravi kokku ligi 700 000 euroga._NEWLINE_2017. aastal toetas fond 100 abivajajat ning kogus annetustena \xc3\xbcle 1,7 miljoni euro. Noorim abisaanu oli 2017. aastal 5-aastane ja vanim 77-aastane. _NEWLINE_2018. aastal on v\xc3\xa4hiravifondist abi saanud ligi 300 inimest - kolm korda rohkem kui aasta varem. Nende ravisse panustas fond kokku ligi 2,5 miljonit eurot. _NEWLINE_35-40 protsenti k\xc3\xb5ikidest v\xc3\xa4hiravifondi kaudu abi saanud v\xc3\xa4hihaigetest on t\xc3\xa4nu toetusele elanud v\xc3\xa4hemalt \xc3\xbche kvaliteetse lisa eluaasta. Fondi ajaloos on kuus juhtumit, kus abisaaja on tunnistatud haigusvabaks ehk sisuliselt terveks. 2018.aastal l\xc3\xb5ppes sel moel edukalt 8-aastase Annabeli ja 6-aastase Taurise ravi. M\xc3\xb5lema lapse raviks panustasid V\xc3\xa4hiravifond Kingitud elu ja Eesti V\xc3\xa4hihaigete Laste Vanemate Liit \xc3\xbchiselt ligi 250 000 eurot ning m\xc3\xb5lemad lapsed tunnistati ravi l\xc3\xb5ppedes haigusvabaks. _NEWLINE_Seni on fond saanud toetada absoluutselt k\xc3\xb5iki abipalujaid, kes kuuluvad fondi sihtgruppi ehk vajavad t\xc3\xb5endusp\xc3\xb5hist ja n\xc3\xa4idustatud v\xc3\xa4hiravi, mida ei finantseeri Haigekassa. \xc3\x9ckski inimene ei ole j\xc3\xa4\xc3\xa4nud rahapuudusel toetuseta. Seega on fond viie aasta jooksul saanud kinkida k\xc3\xb5ikidele abivajajatele lootuse ning v\xc3\xb5imaluse proovida parimat v\xc3\xa4hiravi.'